ส่วนที่ 3 ฐานะการเงินและผลการดำเนินงาน

  รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท โอซีซี จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการรายงานทางการเงิน (TFRS)
โดยมีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวังและประมาณการที่สมเหตุสมผลในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัท
เพื่อให้เกิดประโยชน์ต่อผู้ถือหุ้นและนักลงทุนทั่วไป ทั้งนี้
งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนี้คณะกรรมการบริษัทได้ส่งเสริมให้บริษัท มีการปฏิบัติตามหลักการกำกับดูแลกิจการที่ดี
ตลอดจนจัดให้มีระบบการบริหารความเสี่ยง
และระบบการควบคุมภายในที่มีประสิทธิภาพและประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัท
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัท
ซึ่งประกอบด้วยกรรมการที่เป็นอิสระได้ทำหน้าที่สอบทานเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทจึงมีความเห็นว่าการกำกับดูแลกิจการที่ดี ระบบการบริหารความเสี่ยง
และระบบการควบคุมภายในของบริษัท มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัท สำหรับปีสิ้นสุดวันที่ 31
ธันวาคม 2559 ได้จัดทำและเปิดเผยโดยถูกต้องตามที่ควรในสาระสำคัญ

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

13. ข้อมูลทางการเงินที่สำคัญ

ข้อมูลทางการเงินโดยสรุปของบริษัท

(หน่วย 1 : 1000 บาท)

  ------------------------- ----------- --------- ----------- --------- ----------- ---------
  รายการ                    ปี 2559                ปี 2558                ปี 2557      

  รายได้จากการขายและบริการ    1,372,258   100.00%   1,403,977   100.00%   1,419,159   100.00%

  หัก ต้นทุนขาย                697,076     50.80%    720,647     51.33%    724,946     51.08%

  กำไรขั้นต้น                  675,182     49.20%    683,330     48.67%    694,213     48.92%

  หัก                        633,216     46.14%    632,076     45.02%    616,769     43.46%
  ค่าใช้จ่ายในการขายและบริหาร                                                           

  กำไรจากการดำเนินงาน        41,966      3.06%     51,254      3.65%     77,444      5.46%

  บวก รายได้อื่น               45,240      3.30%     51,477      3.67%     49,284      2.84%

  กำไรก่อนภาษีเงินได้           87,206      6.35%     102,731     7.32%     117,728     8.30%

  หัก ภาษีเงินได้               16,418      1.20%     19,853      1.41%     22,236      1.57%

  กำไร(ขาดทุน)สุทธิ            70,788      5.16%     82,878      5.90%     95,492      6.73%
  ------------------------- ----------- --------- ----------- --------- ----------- ---------

  ---------------------- ----------- --------- ----------- --------- ----------- ---------
  รายได้รวม               1,417,499   100.00%   1,455,454   100.00%   1,459,443   100.00%

  ค่าใช้จ่ายรวม             1,330,292   93.85%    1,352,723   92.94%    1,341,715   91.93%

  กำไรก่อนภาษีเงินได้        87,206      6.15%     102,731     7.06%     117,728     8.07%

  หัก ภาษีเงินได้            16,418      1.16%     19,853      1.36%     22,236      1.52%

  กำไร(ขาดทุน)สุทธิ         70,788      4.99%     82,878      5.69%     95,492      6.54%
  ---------------------- ----------- --------- ----------- --------- ----------- ---------

อัตราส่วนทางการเงินที่สำคัญ

  ------------------------------------------------ -------- ----- ------- ----- -------- -----
                                                   ปี 2559         ปี 2558        ปี 2557   

  อัตราส่วนสภาพคล่อง (LIQUIDITY RATIO)                                                      

  อัตราส่วนสภาพคล่อง                                  3.71     เท่า   4.03    เท่า   3.22     เท่า

  อัตราส่วนสภาพคล่องหมุนเร็ว                            1.27     เท่า   1.57    เท่า   1.22     เท่า

  อัตราส่วนสภาพคล่องกระแสเงินสด                        0.47     เท่า   0.19    เท่า   0.64     เท่า

  อัตราส่วนหมุนเวียนลูกหนี้การค้า                          6.34     เท่า   6.54    เท่า   6.41     เท่า

  ระยะเวลาเก็บหนี้เฉลี่ย                                57       วัน    55      วัน    56       วัน

  อัตราส่วนหมุนเวียนสินค้าคงเหลือ                         2.80     เท่า   3.09    เท่า   2.81     เท่า

  ระยะเวลาขายสินค้าเฉลี่ย                              129      วัน    117     วัน    128      วัน

  อัตราส่วนหมุนเวียนเจ้าหนี้                              6.18     เท่า   6.10    เท่า   5.03     เท่า

  ระยะเวลาชำระหนี้                                   58       วัน    59      วัน    72       วัน

  Cash Cycle                                       128      วัน    113     วัน    112      วัน

  อัตราส่วนแสดงความสามารถในการหากำไร(PROFITABILITY                                         
  RATIO)                                                                                 

  อัตรากำไรขั้นต้น                                     49.20    %     48.67   %     48.92    %

  อัตรากำไรจากการดำเนินงาน                           3.06     %     3.65    %     5.46     %

  อัตรากำไรอื่น                                       3.19     %     3.54    %     2.76     %

  อัตราส่วนเงินสดต่อการทำกำไร                          219.44   %     76.06   %     195.86   %

  อัตรากำไรสุทธิ                                      4.99     %     5.69    %     6.54     %

  อัตราผลตอบแทนผู้ถือหุ้น                                8.59     %     10.44   %     12.66    %

  อัตราส่วนแสดงประสิทธิภาพในการดำเนินงาน (EFFICIENCY                                          
  RATIO)                                                                                 

  อัตราผลตอบแทนจากสินทรัพย์                            6.36     %     7.63    %     8.94     %

  อัตราผลตอบแทนจากสินทรัพย์ถาวร                        42.63    %     48.95   %     54.94    %

  อัตราการหมุนของสินทรัพย์                              1.27     เท่า   1.34    เท่า   1.37     เท่า

  อัตราส่วนวิเคราะห์นโยบายทางการเงิน(FINANCIAL RATIO)                                         

  อัตราส่วนหนี้สินต่อส่วนของผู้ถือหุ้น                         0.36     เท่า   0.34    เท่า   0.43     เท่า

  อัตราส่วนความสามารถชำระดอกเบี้ย                      NA             NA            NA       

  อัตราส่วนความสามารถชำระภาระผูกพัน                    0.93     เท่า   0.77    เท่า   0.96     เท่า

  อัตราการจ่ายเงินปันผล                                               50.68   %     47.12    %
  ------------------------------------------------ -------- ----- ------- ----- -------- -----

14. การวิเคราะห์และคำอธิบายของฝ่ายจัดการ

1.  ผลการดำเนินงานและฐานะการเงิน

    1.  ภาพรวมของผลการดำเนินงานและฐานะการเงินที่ผ่านมา

ในปี 2559 บริษัทมีรายได้รวม 1,417.50 ล้านบาท เปรียบเทียบกับปีก่อนลดลง 37.96 ล้านบาท
คิดเป็นอัตราส่วนลดลง 2.61% มีค่าใช้จ่ายรวมทั้งสิ้น 1,330.29 ล้านบาท ลดลงจากปีก่อน 22.43
ล้านบาท คิดเป็นอัตราส่วนลดลง 1.66% และมีกำไรสุทธิหลังจากหักภาษีเงินได้นิติบุคคลแล้ว 70.79
ล้านบาท เปรียบเทียบกับปีก่อนลดลง 12.09 ล้านบาท คิดเป็นอัตราส่วนลดลง 14.59%

สินทรัพย์รวม ณ วันที่ 31 ธันวาคม 2559 มีมูลค่า 1,144.22 ล้านบาท เพิ่มขึ้นจากปีก่อน 63.46
ล้านบาท หรือ 5.87% โดยมีสินทรัพย์หมุนเวียนเพิ่มขึ้น 53.50 ล้านบาท
และมีสินทรัพย์ไม่หมุนเวียนเพิ่มขึ้น 9.96 ล้านบาท
สินทรัพย์หมุนเวียนมีเงินสดและรายการเทียบเท่าเงินสดลดลง 7.46 ล้านบาท
เงินลงทุนชั่วคราวเพิ่มขึ้น 44.97 ล้านบาท มาจากตราสารทุนถือไว้เพื่อค้าเพิ่มขึ้น 64.97 ล้านบาท
และเงินฝากประจำระยะเวลาไม่เกิน 1 ปีลดลง 20.00 ล้านบาท ลูกหนี้การค้าและลูกหนี้อื่นลดลง
18.84 ล้านบาท ตามการปรับตัวของยอดขายและควบคุมการบริหารหนี้ได้อย่างมีประสิทธิภาพ
สินค้าคงคลังเพิ่มขึ้น 34.91 ล้านบาท
จากการเตรียมสินค้าไว้จำหน่ายในช่วงเทศกาลปีใหม่และตรุษจีน ส่วนสินทรัพย์หมุนเวียนอื่นลดลง
0.09 ล้านบาท สินทรัพย์ไม่หมุนเวียนมีเงินลงทุนระยะยาวอื่นเพิ่มขึ้น 4.15 ล้านบาท
จากการเพิ่มขึ้นของราคาตลาดตราสารทุนที่เป็นหลักทรัพย์เผื่อขายและจากการซื้อตราสารทุนอื่นที่ไม่อยู่ในความต้องการของตลาด
อสังหาริมทรัพย์เพื่อการลงทุนไม่เปลี่ยนแปลง ส่วนอาคารและอุปกรณ์สุทธิเพิ่มขึ้น 2.92 ล้านบาท
สินทรัพย์ไม่มีตัวตนสุทธิเพิ่มขึ้น 0.53 ล้านบาท สิทธิการเช่าลดลง 1.61 ล้านบาท
ซึ่งเป็นผลจากการตัดจ่ายตามอายุการใช้งาน สินทรัพย์ภาษีเงินได้รอการตัดบัญชีเพิ่มขึ้น 2.93
ล้านบาท และมีสินทรัพย์ไม่หมุนเวียนอื่นเพิ่มขึ้น 1.04 ล้านบาท

เศรษฐกิจไทยในปี 2559 ฟื้นตัวอย่างค่อยเป็นค่อยไป
แรงขับเคลื่อนหลักมาจากการใช้จ่ายและการลงทุนภาครัฐผ่านการเพิ่มวงเงินขาดดุลงบประมาณที่เร่งเบิกจ่ายตลอดปีพร้อมกับการออกมาตรการต่าง
ๆ เพื่อช่วยสนับสนุนการเติบโตทางเศรษฐกิจ
การบริโภคภาคเอกชนยังพอขยายตัวได้เพราะได้รับปัจจัยสนับสนุนจากรายได้ครัวเรือนนอกภาคเกษตรที่ปรับสูงขึ้นบ้างจากปีที่แล้ว
แม้จะมีปัจจัยถ่วงจากระดับหนี้ที่สูงและรายได้ครัวเรือนภาคเกษตรที่อยู่ในระดับต่ำเพราะราคาสินค้าเกษตรตกต่ำ
โดยเฉพาะข้าวและยางพารา ส่วนการลงทุนภาคเอกชนยังคงกระจุกตัวอยู่ในภาคบริการเป็นสำคัญ
อาทิ โทรคมนาคม และภาคค้าปลีก
ขณะที่การลงทุนในภาคการผลิตอุตสาหกรรมยังไม่มีสัญญาณการฟื้นตัวที่ชัดเจน
เนื่องจากผู้ประกอบการยังมีกำลังการผลิตส่วนเกินอยู่พอสมควร
ส่วนภาคการท่องเที่ยวช่วยสนับสนุนการฟื้นตัวของเศรษฐกิจ
โดยได้รับผลดีจากการขยายตัวสูงของนักท่องเที่ยวจีนแต่การเติบโตเริ่มแผ่วลงในช่วงปลายปีซึ่งได้รับผลกระทบจากการปราบปรามทัวร์ผิดกฎหมาย

อย่างไรก็ดี
การฟื้นตัวของเศรษฐกิจยังถูกถ่วงจากการส่งออกสินค้าที่หดตัวซึ่งได้รับผลกระทบจากเศรษฐกิจของประเทศคู่ค้าหลักที่ชะลอตัว
โดยเฉพาะจีนและเอเชีย ส่งผลให้การผลิตในภาคอุตสาหกรรมโดยรวมอยู่ในระดับต่ำ
อีกทั้งธุรกิจของไทยยังมีข้อจำกัดด้านความสามารถในการแข่งขัน

จากสภาวะเศรษฐกิจที่ต้องเผชิญกับปัจจัยลบและสภาพแวดล้อมทางธุรกิจเต็มไปด้วยความไม่แน่นอนสูง
มีการเปลี่ยนแปลงอยู่ตลอดเวลา ผู้บริโภคยังมีภาระหนี้ครัวเรือนเดิมในระดับสูง
จึงได้ชะลอการซื้อสินค้าลงโดยเลือกซื้อสินค้าเท่าที่จำเป็นและบริโภคในปริมาณที่จำกัด
ประกอบกับภาวะการแข่งขันที่นับวันยิ่งทวีความรุนแรงมากยิ่งขึ้น
มีคู่แข่งขันเข้ามาในตลาดอย่างต่อเนื่อง
ถึงแม้ว่าบริษัทมีการทำกิจกรรมส่งเสริมการขายที่เข้มข้นขึ้นในหลากหลายรูปแบบเพื่อกระตุ้นกำลังซื้อแล้วก็ตาม
ก็ยังไม่สามารถเพิ่มรายได้ให้มีการเติบโตได้ซึ่งคู่แข่งหลายรายต่างก็ประสบกับปัญหากำลังซื้อที่มีอยู่อย่างจำกัดเช่นเดียวกัน

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  การลงทุนโครงสร้างพื้นฐานขนาดใหญ่ของภาครัฐยังอยู่ในระยะเริ่มต้น
    สถาบันการเงินเพิ่มความเข้มงวดในการให้สินเชื่อแก่ธุรกิจ
    ราคาพืชผลทางการเกษตรที่อยู่ในระดับต่ำ สถานการณ์ภัยแล้ง
    การชะลอตัวของการผลิตภาคอุตสาหกรรมซึ่งกระทบต่อรายได้ครัวเรือน
    ความเชื่อมั่นผู้บริโภคยังอยู่ในระดับต่ำ
    การร่วมกันถวายความไว้อาลัยซึ่งส่งผลต่อกิจกรรมทางเศรษฐกิจในประเทศ
    สิ่งเหล่านี้มีผลกระทบต่อกำลังซื้อและการจับจ่ายน้อยลง

2.  อัตราเงินเฟ้อเฉลี่ยทั้งปีที่ผ่านมามีทิศทางปรับเพิ่มขึ้นตามการฟื้นตัวของอุปสงค์ภายในประเทศ
    อย่างไรก็ดีอัตราเงินเฟ้อยังอยู่ในระดับต่ำ
    จึงไม่ส่งผลกระทบต่อค่าครองชีพของประชาชนมากนัก
    ส่วนค่าเงินบาทมีทิศทางผันผวนและอ่อนค่าลงเมื่อเปรียบเทียบกับเงินสกุลดอลลาร์สหรัฐฯ
    หลังจาก ธนาคารกลางสหรัฐฯประกาศขึ้นอัตราดอกเบี้ยนโยบายในเดือนธันวาคม
    อย่างไรก็ดีการแกว่งตัวของค่าเงินบาทตลอดทั้งปีที่ผ่านมา
    ไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  นโยบายและแผนงานบริษัทในการปรับตัว

    1.  จากสภาพตลาดที่มีการแข่งขันกันอย่างรุนแรงมากยิ่งขึ้น
        ซึ่งมีทั้งคู่แข่งรายเดิมและรายใหม่ที่โถมเข้าสู่ตลาดอย่างต่อเนื่อง
        โดยใช้กลยุทธ์ที่หลากหลายมิติเพื่อช่วงชิงส่วนแบ่งทางการตลาด
        บริษัทได้วางกลยุทธ์เพื่อรักษาฐานลูกค้าเก่า
        พร้อมกับได้พยายามเพิ่มจำนวนกลุ่มลูกค้าใหม่ด้วยการจัดกิจกรรม ณ
        จุดขายเพื่อกระตุ้นให้เกิดการทดลองใช้ผลิตภัณฑ์และการโฆษณาประชาสัมพันธ์แบรนด์สินค้าให้ตรงกลุ่มเป้าหมายเพื่อสร้างการรับรู้และสนใจทดลองใช้สินค้า

    2.  บริษัทยังคงให้ความสำคัญในการคิดค้นพัฒนาผลิตภัณฑ์ที่มีนวัตกรรมโดดเด่น
        เพื่อตอบสนองความต้องการของผู้บริโภคในทุกโอกาสและปรับปรุงคุณภาพการให้บริการในด้านต่างๆ
        เพื่อสร้างความเชื่อมั่นและความพึงพอใจสูงสุดให้กับผู้บริโภค

    3.  ส่งเสริมความรู้ความสามารถของพนักงานในทุกระดับด้วยการจัดอบรมเพิ่มทักษะตามกลยุทธ์การเติบโตของธุรกิจ
        เพื่อให้มีศักยภาพนำพาธุรกิจไปสู่ความเป็นเลิศอย่างยั่งยืน การสร้างทีมงาน Culture
        Working Team เพื่อร่วมรณรงค์การปลูกฝังสร้างค่านิยม 6 งาม
        ภายใต้วัฒนธรรมองค์กร BEAUTY from within
        ร่วมกันกำหนดแผนปฏิบัติการเพื่อให้แต่ละหน่วยงานพร้อมร่วมแรงร่วมใจก้าวไปสู่จุดหมายเดียวกัน
        สร้างวัฒนธรรมการทำงานร่วมกันที่เปิดใจรับฟังและกล้าเสนอแนวคิดในการทำงานใหม่ๆ
        ให้ความสำคัญกับการทำงานร่วมกันเป็นทีมอย่างมืออาชีพ
        ส่งเสริมสนับสนุนให้เกิดการแลกเปลี่ยนแบ่งปันความรู้และเรียนรู้ร่วมกันระหว่างกลุ่มพนักงานในแต่ละสายวิชาชีพผ่านสื่อต่างๆ
        ภายในบริษัทโดยเฉพาะช่องทางการสื่อสาร Intranet Web Board

3.  ผลการดำเนินงานของแต่ละสายผลิตภัณฑ์

ในปี 2559 บริษัทมีรายได้จากการขายรวม 1,372.26 ล้านบาท ลดลงจากปีก่อน 2.26%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เครื่องดนตรี

มียอดขาย 1,180.67 ล้านบาท คิดเป็นสัดส่วนเท่ากับ 86.04% ของยอดขายรวมทั้งบริษัท
เปรียบเทียบกับปีก่อนมีอัตราลดลง 2.94%
ซึ่งเป็นการลดลงจากการชะลอการใช้จ่ายของผู้บริโภคตามสภาวะเศรษฐกิจที่ฟื้นตัวช้า
โดยเฉพาะช่วงการไว้ทุกข์ในไตรมาส 4
แต่บริษัทยังสามารถรักษาฐานลูกค้าเก่าไว้ได้อย่างเหนียวแน่น
และหากความเชื่อมั่นในประเทศฟื้นตัวได้เต็มที่เมื่อไรก็จะสามารถสร้างยอดขายในระดับที่สูงขึ้นต่อไป

2.  ผลิตภัณฑ์เสื้อผ้า

มียอดขาย 191.58 ล้านบาท คิดเป็นสัดส่วนเท่ากับ 13.96% ของยอดขายรวมทั้งบริษัท
เปรียบเทียบกับปีก่อนมีอัตราเพิ่มขึ้น 2.19%
มาจากการเพิ่มขึ้นในเชิงปริมาณด้วยการขยายจุดจัดจำหน่ายและจัดกิจกรรมโปรโมชั่นเพื่อกระตุ้นกำลังซื้ออย่างต่อเนื่อง

4.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

5.  การรายงานผลของผู้สอบบัญชีรับอนุญาต

ในปีที่ผ่านมา
ผู้สอบบัญชีรับอนุญาตได้ตรวจสอบงบการเงินของบริษัทและแสดงความเห็นว่างบการเงินดังกล่าวถูกต้องตามที่ควรในสาระสำคัญตามมาตรฐานการรายงานทางการเงิน

6.  การเปลี่ยนแปลงนโยบายการบัญชีที่สำคัญ

การเปลี่ยนแปลงนโยบายการบัญชีในปี 2559
ไม่ส่งผลกระทบอย่างเป็นสาระสำคัญต่อการรายงานงบการเงินของบริษัท

2.  ความสามารถในการทำกำไร

    1.  รายได้

ในปี 2559 บริษัทมีรายได้รวม 1,417.50 ล้านบาท เปรียบเทียบกับปีก่อนลดลง 37.96 ล้านบาท
คิดเป็นอัตราส่วนลดลง 2.61% รายได้หลักมาจากยอดขาย 1,372.26 ล้านบาท ซึ่งลดลงจากปีก่อน
2.26% โดยมาจาก 2 สายผลิตภัณฑ์หลักที่กล่าวถึงข้างต้น

2.  ต้นทุนขายและค่าใช้จ่าย

ในปี 2559 ที่ผ่านมา มีต้นทุนสินค้าขาย 697.08 ล้านบาท คิดเป็นสัดส่วน 50.80%
ของยอดขายสุทธิซึ่งลดลงจากปีก่อน 0.53% เกิดจากการขายสินค้าที่มีต้นทุนต่ำในสัดส่วนที่มากขึ้น
ส่วนค่าใช้จ่ายในการขายและบริหารมีจำนวนทั้งสิ้น 633.22 ล้านบาท โดยเพิ่มขึ้นจากปีก่อน 0.18%
มาจากค่าใช้จ่ายเกี่ยวกับบุคคลากร และรายการค่าเช่าสถานที่เพื่อจำหน่ายสินค้า

ในปีที่ผ่านมา บริษัทไม่มีภาระดอกเบี้ยจ่าย เนื่องจากบริษัทมีสภาพคล่องอยู่ในระดับที่ดีมาก
โดยเป็นผลมาจากความสามารถในการบริหารจัดการกระแสเงินสดที่มีประสิทธิภาพ

3.  รายได้อื่นๆ

รายได้ซึ่งไม่ได้เกิดจากการดำเนินงานตามปกติมี 45.24 ล้านบาท ลดลงจากจากปีก่อน 6.24
ล้านบาท หรือลดลง 12.12% โดยมาจากรายได้จากเงินชดเชยค่าใช้จ่ายและดอกเบี้ยรับ

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 41.97 ล้านบาท ลดลงจากปีก่อน 9.29 ล้านบาท คิดเป็น
18.12% เนื่องจากเหตุผลที่กล่าวมาข้างต้น ในขณะที่รายได้อื่นๆ ลดลง
ส่งผลให้มีกำไรก่อนภาษีเงินได้นิติบุคคล 87.21 ล้านบาท ลดลงจากปีก่อน 15.52 ล้านบาท
หรือคิดเป็น 15.11% และเมื่อหักภาษีเงินได้นิติบุคคลแล้วคงเหลือกำไรสุทธิ 70.79 ล้านบาท
ลดลงจากปีก่อน 14.59%

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิมีจำนวน 1.30 เท่า เพิ่มขึ้นจากปีก่อน
0.83 เท่า ซึ่งถือว่าอยู่ในระดับที่ดีมาก

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2558 เป็นจำนวนเงิน 42.00 ล้านบาท เปรียบเทียบสัดส่วนเท่ากับ
50.68% ของกำไรสุทธิในปี 2558 ซึ่งสอดคล้องกับนโยบายการจ่ายเงินปันผลของบริษัท

3.  ความสามารถในการบริหารสินทรัพย์

    1.  คุณภาพของลูกหนี้

  ลูกหนี้การค้าที่มีอายุเกิน 3 เดือน จำนวนเงิน 5.50 ล้านบาท มีสัดส่วนมีเพียง 3.07%
  ของลูกหนี้การค้าทั้งหมด เปรียบเทียบกับปีก่อนเพิ่มขึ้น 0.20% ซึ่งเพิ่มขึ้นเพียงเล็กน้อย
  สะท้อนให้เห็นถึงการบริหารสินเชื่อที่ยังอยู่ในระดับที่ดี
  มีการติดตามเร่งรัดการจัดเก็บเงินอย่างใกล้ชิด
  บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 8.75 ล้านบาท

2.  สินค้าคงเหลือและการด้อยค่า

  ณ สิ้นปี มีสินค้าคงคลัง 266.19 ล้านบาท
  บริษัทมีการสำรองค่าเผื่อด้อยค่าของสินค้าโดยใช้เกณฑ์เดียวกับปีก่อน โดยปีนี้มียอดสำรองคงค้าง
  2.39 ล้านบาท คิดเป็นสัดส่วน 0.90%

3.  การลงทุน

  ในปีที่ผ่านมา
  บริษัทไม่ได้มีรายการลงทุนเพิ่มที่มีนัยสำคัญเนื่องจากสถานการณ์ทางการเมืองและภาวะเศรษฐกิจที่ไม่เอื้ออำนวย
  อย่างไรก็ดีหากสภาพตลาดภายนอกโดยรวมปรับตัวดีขึ้น บริษัทก็พร้อมที่จะขยายการลงทุน

4.  สภาพคล่องและแหล่งเงินทุน

    1.  ความเหมาะสมของโครงสร้างเงินทุน

        1.  โครงสร้างเงินทุน

บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เพียง 0.36 เท่า
เพิ่มขึ้นจากปีก่อนเพียงเล็กน้อย และไม่มีภาระเงินกู้ยืมคงค้าง
ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
บริษัทก็จะมีความสามารถในการขยายการลงทุนโดยใช้เงินสะสมที่มีอยู่ควบคู่กับการใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

สิ้นปี 2559 ส่วนของผู้ถือหุ้นมีมูลค่า 839.47 ล้านบาท เพิ่มขึ้นจากปีก่อน 30.46
ล้านบาทหรือเท่ากับ 3.77% โดยเป็นการเพิ่มขึ้นจากกำไรสุทธิประจำปี 70.79 ล้านบาท
บวกเพิ่มด้วยผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม 1.67
ล้านบาท หักลดการจ่ายเงินปันผลสำหรับปี 2558 จำนวนเงิน 42.00 ล้านบาท

3.  กระแสเงินสด

ในปี 2559 มีเงินสดสุทธิจากกิจกรรมดำเนินงาน 92.09 ล้านบาท เพิ่มขึ้นจากปีก่อนจำนวน 53.10
ล้านบาท เนื่องมาจากการลดลงของลูกหนี้การค้า และการเพิ่มขึ้นของทั้งเจ้าหนี้การค้าและเจ้าหนี้อื่น
เงินสดสุทธิใช้ไปในกิจกรรมลงทุนมีทั้งสิ้น 57.55 ล้านบาท ซึ่งเกิดจากเงินสดจ่ายจากเงินลงทุนสุทธิ
45.92 ล้านบาท รายจ่ายในการซื้อสินทรัพย์ถาวร 10.15 ล้านบาท ซื้อสินทรัพย์ไม่มีตัวตน 1.50
ล้านบาท เงินสดรับจากการขายสินทรัพย์ถาวร 0.02 ล้านบาท
ส่วนเงินสดสุทธิใช้ไปในกิจกรรมจัดหาเงินมีทั้งสิ้น 42.00 ล้านบาท
ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 55.68
ล้านบาท

4.  หนี้สิน

สิ้นปี 2559 บริษัทไม่มีเงินกู้ยืมจากสถาบันการเงินคงค้าง และในระหว่างปีก็ไม่มีการกู้ยืมเงินเลย
จึงไม่มีความเสี่ยงจากความผันผวนของอัตราแลกเปลี่ยนหรืออัตราดอกเบี้ย
บริษัทย่อมจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

2.  สภาพคล่องและความสามารถในการชำระหนี้

ณ สิ้นปี 2559 อัตราส่วนสภาพคล่องเท่ากับ 3.71 เท่า ลดลงจากปีก่อน 0.32 เท่า
และอัตราส่วนสภาพคล่องหมุนเร็วเท่ากับ 1.27 เท่า ลดลงจากปีก่อน 0.30 เท่า
อัตราส่วนทั้งสองยังคงมีสภาพคล่องในระดับที่สูงมากและเงินทุนหมุนเวียนยังมีอยู่อย่างเพียงพอ
หากมองในภาพรวม Cash Cycle จะเฉลี่ยอยู่ที่ 128 วัน มีค่าเพิ่มขึ้นจากปีก่อน 15 วัน
โดยมีผลมาจากระยะเวลาเก็บหนี้เฉลี่ยและระยะเวลาขายสินค้าเฉลี่ยที่ยาวขึ้น
แต่ก็ไม่มีผลกระทบต่อสภาพคล่องแต่อย่างใด

เนื่องจากสินทรัพย์หมุนเวียนมีมูลค่า 782.45 ล้านบาท สูงกว่าหนี้สินหมุนเวียนเป็นจำนวนเงิน
571.40 ล้านบาท
และบริษัทไม่มีภาระหนี้สินเงินกู้ยืมเลยย่อมเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

5.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามแหล่งข้อมูลต่างๆ ได้คาดการณ์เกี่ยวกับสภาวะเศรษฐกิจไทยในปี 2560 ว่า
มีแนวโน้มขยายตัวขึ้นจากปีก่อนหน้า โดยแรงขับเคลื่อนสำคัญมาจากอุปสงค์ภายในประเทศเป็นหลัก
การใช้จ่ายภาครัฐที่มีแนวโน้มเพิ่มขึ้นต่อเนื่อง
โดยเฉพาะแผนโครงการลงทุนโครงสร้างพื้นฐานด้านคมนาคมใหม่ๆ
ที่คาดว่าจะเริ่มดำเนินการได้ในช่วงครึ่งหลังของปี 2560 อาทิ โครงการรถไฟทางคู่
และรถไฟฟ้าในเขตเมือง
ซึ่งคาดว่าจะช่วยสร้างความเชื่อมั่นให้ภาคธุรกิจและกระตุ้นให้เกิดการลงทุนภาคเอกชนที่เกี่ยวข้องกับโครงการภาครัฐได้
ประกอบกับมาตรการเร่งรัดการลงทุนภาคเอกชน อาทิ มาตรการช่วยเหลือทางการเงิน SMEs,
มาตรการเร่งรัดการลงทุนในเขตเศรษฐกิจพิเศษ โดยให้สิทธิประโยชน์ในการลงทุนเพิ่มขึ้น
จะช่วยสร้างความเชื่อมั่นและบรรยากาศการลงทุนโดยรวมปรับตัวดีขึ้น
สำหรับการบริโภคภาคเอกชนมีแนวโน้มขยายตัวในอัตราเร่งขึ้นจากรายได้เกษตรกรที่คาดว่าจะปรับตัวดีขึ้นตามราคาสินค้าโภคภัณฑ์ในตลาดโลก
และสถานการณ์ภัยแล้งที่มีแนวโน้มผ่อนคลายลง
ขณะที่รายได้ครัวเรือนนอกภาคเกษตรได้รับผลดีจากภาวะตลาดแรงงานที่อยู่ในเกณฑ์ดี
ส่วนภาคการท่องเที่ยวคาดว่าจะมีแนวโน้มดีโดยปริมาณนักท่องเที่ยวต่างชาติน่าจะเพิ่มมากขึ้นซึ่งนำโดยนักท่องเที่ยวจีน
ประกอบกับนโยบายการเงินยังอยู่ในทิศทางที่ผ่อนปรนทั้งด้านนโยบายอัตราดอกเบี้ยและอัตราแลกเปลี่ยนจะช่วยประคับประคองการฟื้นตัวของเศรษฐกิจไทย

ส่วนอุปสงค์ด้านต่างประเทศ
ยังมีปัจจัยเสี่ยงจากความไม่แน่นอนของเศรษฐกิจโลกที่ค่อนข้างเปราะบาง
โดยเฉพาะผลจากการดำเนินนโยบายเศรษฐกิจของสหรัฐฯ ภายใต้รัฐบาลชุดใหม่
การปรับขึ้นอัตราดอกเบี้ยของธนาคารกลางสหรัฐฯ ความผันผวนของตลาดการเงินโลก
ความเสี่ยงทางการเมืองในภูมิภาคยุโรป การเติบโตที่ชะลอลงของเศรษฐกิจจีน
รวมไปถึงปัญหาภายในประเทศซึ่งเป็นปัญหาในเชิงโครงสร้างที่จะบั่นทอนความสามารถในการแข่งขันลงไปเรื่อยๆ
ทั้งจากค่าแรงที่เพิ่มสูงขึ้น ภาวะตลาดแรงงานตึงตัว และระดับความพร้อมของเทคโนโลยี

อย่างไรก็ดี บริษัทจะดำเนินกิจการด้วยความไม่ประมาท
โดยคำนึงถึงปัจจัยความเสี่ยงในการประกอบธุรกิจอย่างรอบด้าน
บริหารองค์กรอย่างระมัดระวังด้วยการตระเตรียมความพร้อมไว้ล่วงหน้าเพื่อรับมือกับสถานการณ์ต่างๆ
ที่จะเกิดขึ้น พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุผล
กำหนดแผนฉุกเฉินรองรับกับเหตุการณ์กรณีเลวร้าย ยึดหลักการกำกับดูแลกิจการที่ดี
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
เน้นการติดตามผลจากระบบสารสนเทศในด้านต่างๆ
เพื่อนำมาใช้ในการตัดสินใจและแก้ไขปัญหาได้อย่างทันเหตุการณ์
เพิ่มพูนทักษะและพัฒนาศักยภาพของพนักงานให้บริหารงานได้อย่างมืออาชีพ
เสริมสร้างบรรยากาศการทำงานที่ดีเพื่อให้เกิดพลังร่วมและพร้อมที่จะก้าวไปสู่ความสำเร็จร่วมกันอย่างยั่งยืนตลอดไป